આ ગીત વિશે શ્રી બકુલેશ દેસાઈ દ્વારા સંપાદિત પુસ્તક ‘ગનીની મહેક’ માં સંધ્યા ભટ્ટ લખે છે કે ભિખારણની આર્દ્રતા અને આરત આ ગીતના અક્ષરેઅક્ષરમાંથી ટપકે છે, ભિખારણ ગીત મઝાનું ગાય એ પ્રથમ પંક્તિ જ રસનો આવિર્ભાવ કરે છે. મઝાનું શબ્દ દ્વારા કવિ એક અપેક્ષા ઊભી કરી આપે છે જે ત્યાર પછીની પંક્તિઓ દ્વારા યથાતય પૂર્ણ થાય છે. ભિખારણની આંખના ઝળઝળીયાં અને તેના મુખેથી નીકળતાં ગીતના અમૃતનું સાયુજ્ય સુમ્દર ભાવચિત્ર ઊભું કરી આપે છે. એક બાજુ ભિખારણનું દારિદ્રય છે તો બીજી બાજુ ચિત્તનું સૌંદર્ય છે, એક તરફ ગરીબાઈની વાસ્તવિકતા છે તો બીજી તરફ ગગનગામી કલ્પનાનું ઉડ્ડયન છે. કવિએ બંને તથ્યોને જોડાજોડ મૂકીને આ ગીત રચ્યું છે.